Kellonmuotoinen kuukautiskuppi tulitikkuaskin rinnalla.
Kertakäyttöinen pessaaria muistuttava kuukautiskuppi.
**Kuukautiskuppi** (**kuukuppi**, **kuukautiskerääjä**) on kupin muotoinen kuukautissuoja. Se sijoitetaan kuukautisten aikana naisen emättimeen kuukautisvuodon keräämiseksi. Kuukupin kanssa voi liikkua ja uida vapaasti.

Kuukautiskuppien käyttö ei ole yleistä, ja suurin osa länsimaiden naisista käyttää kertakäyttöisiä tamponeja tai kuukautissiteitä.*lähde?* Muihin kuukautissuojiin verrattuna kuukuppi on ekologisempi ja halvempi vaihtoehto.

Kuukuppeja valmistetaan esimerkiksi lääketieteellisestä silikonista, luonnonkumista ja TPE-muovista.*lähde?*

Historia
--------

Kuukuppien toimintamekanismi on kehitetty 1930-luvulla. Lukuiset yritykset yrittivät levittää kuukautiskuppitietoutta 1900-luvulla, mutta useimmat niiden tuotteet vedettiin markkinoilta vähäisen kysynnän vuoksi.*lähde?*

2010-luvulla kuukuppi on alkanut vakiinnuttaa asemaansa tasaveroisena kuukautissuojavaihtoehtona siteiden ja tamponien rinnalla. Kuukuppitietoisuus on levinnyt muun muassa terveystiedon tuntien, lehtijuttujen ja suomalaisten videobloggaajien ja bloggaajien kautta. Yhä useammat naiset etsivät vaihtoehtoja kertakäyttöisille tamponeille ja kuukautissiteille esimerkiksi terveydellisistä, ympäristö-, taloudellisuus- tai käytännön syistä. Muita suosittuja vaihtoehtoja ovat ympäristöystävällisestä, valkaisemattomasta (ja usein geenimuuntelemattomasta) puuvillasta tai joskus luonnonmukaisesta puuvillasta valmistetut tamponit, pestävät kankaiset kuukautissiteet ja luonnon pesusienestä valmistetut tamponit.

Kuukuppityypit
--------------

Kuukautiskuppi sopii kaikenikäisille ja siitä on erilaisia kokovaihtoehtoja. Pienemmät koot on suunnattu synnyttämättömille ja/tai niukoille/normaaleille kuukautisille ja suuremmat koot synnyttäneille ja/tai runsaammille kuukautisille. Kuppeja on kahta perusmallia, mutta kellonmuotoisen ja pessaarimuotoisen kupin rinnalle on tuotu muitakin ratkaisuja, kuten V-kupit ja kupit, joiden pohjassa on rengas.*lähde?*

Kuukautiskuppeja voi ostaa verkkokaupoista, päivittäistavarakaupoista sekä erikoisliikkeistä, kuten apteekeista, ekokaupoista ja äitiystarvikeliikkeistä.

### Kellonmuotoinen kuppi

Kuukautiskuppi emättimessä.
Yleisin kuukautiskuppimalli on kellon muotoinen ja se on valmistettu kumista, (lateksista) tai silikonista. Se on uudelleenkäytettävä, ja kestää oikein käytettynä ja hoidettuna jopa kymmenen vuotta. Tämäntyyppisiä kuppeja myydään tuotenimillä *The DivaCup*, *Fleurcup*, *The Keeper*, *LadyCup*, *Lunette*, *MeLuna*, *Miacup*, *Sileu* ja *The MoonCup*.*lähde?* Lunettea valmistaa suomalainen Lune Group Oy.

Kuppeja on yleensä kahta eri kokoa, joista pienempi on tarkoitettu nuoremmille ja synnyttämättömille naisille ja toinen, isompi, synnyttäneille tai naisille, joilla on runsaat kuukautiset. Jotkut kupit ovat myös lyhyempiä kuin toiset, ja kuppeja voi olla myös eri jäykkyyksiä. Kupeissa on poistamista helpottava antenni, jota voi joissakin malleissa halutessaan lyhentää leikkaamalla. Useat kupit ovat läpinäkyvää materiaalia, mutta myös värikkäitä kuppeja on olemassa.

#### Käyttö

Eräs kupintaittelutekniikka.
Kuukautiskuppia käytetään emättimen sisällä. Se ei ole huokoinen, imukykyinen eikä kuitupintainen, joten se ei naarmuta tai kuivata emättimen seinämiä, häiritse emättimen luontaista itsepuhdistustoimintaa, ei ole hankala poistaa kuukautisten niukkavuotoisenkaan vaiheen aikana eikä jätä kuitua tai nukkaa jälkeensä. Kuukautiskuppia voidaan käyttää missä vaiheessa kuukautiskiertoa tahansa, joten sen käyttöä voi harjoitella ja sitä voi käyttää ennen kuukautisten alkamista.*lähde?*

Kuppi voidaan jättää paikalleen jopa 12 tunniksi ennen tyhjennystä, joten se täytyy tyhjentää useimmiten kahdesta kolmeen kertaa vuorokaudessa.

Kuukautiskupin paikalleen asettaminen vaatii jonkun verran harjoittelua, erityisesti jos käyttäjä ei ole jo ennestään tottunut tamponeiden käyttöön. Vesipohjaista liukastetta voidaan käyttää, mutta jotkut liukasteet voivat vahingoittaa kupin materiaalia.*lähde?*

Kuppi taitellaan ja siitä pidetään kiinni niin alhaalta kuppiosaa kuin mahdollista ja asetetaan se emättimeen ohjaten sitä ylös- ja taaksepäin. Kupin avautumisen varmistamiseksi kuppia voi varovasti pyöräyttää akselinsa ympäri, tai vetää sitä hieman alaspäin nipukasta tai kupin pohjasta. Avautumisen voi tarkistaa pyöräyttämällä sormeaan kupin ympäri emättimessä. Kupin kuuluisi olla asettuneena emättimen alaosaan, muttei niin alas, että nipukka tuntuu epämukavalta. Kuppi voi nousta emättimessä ylöspäin käytön aikana, mikä on normaalia.*lähde?*

Kuppi pysyy paikoillaan emättimen seinämän ja kupin reunojen muodostaman pienen alipaineen ja emättimen lihasten avulla. Jos kuppi tuntuu vajoavan alaspäin, kannattaa tarkistaa, että kuppi on asetettu oikein ja että alipaine todella muodostuu.*lähde?*

Kuppi tyhjennetään yleensä 2–4 kertaa päivässä. Kuukautiskupin sisältö tyhjennetään vessanpönttöön.

#### Kupin puhdistus

Kupin asettamisen ja poistamisen yhteydessä täytyy käsien puhtaudesta pitää huoli. Kuppi pestään ensin kylmällä vedellä ja sitten kuumalla vedellä. Saippuaa valitessa tulee kiinnittää huomiota tuotteelle sopivaa pH-arvoon.

Kuukuppi desinfioidaan ainakin kerran kuukautiskierrossa.

#### Edut

* Se ei kuivata tai raavi emättimen seinää eikä jätä kuituja jälkeensä, kuten tamponit saattavat tehdä.
* Se ei häiritse emättimen itsepuhdistuskykyä kuten tamponit.*lähde?*
* Jotkut naiset, jotka ovat alkaneet käyttää kuukautiskuppia ovat ilmoittaneet, että heidän kuukautisensa olevan kivuttomammat kuin aiemmin.
* Kuppeja voi käyttää urheilun ja uimisen aikana.
* Silikoninen kuppi ei tarjoa kasvualustaa bakteereille.
* Kuukuppi voidaan asettaa paikoilleen missä tahansa vaiheessa kuukautiskiertoa (helpottaa harjoittelua) ja voidaan laittaa kuukautisia odotettaessa eikä vasta niiden alettua, kuten tamponit.*lähde?*
* Kuppi on huomattavasti taloudellisempi, koska se voi kestää kymmenenkin vuotta
* Kuppi ei aiheuta mitään kertakäyttötuotteiden tuomaa jätettä
* Kupin avulla voi mitata vuotonsa määrän esimerkiksi jotakin lääketieteellistä tarkoitusta varten*lähde?*
* Kuppia voi pitää jopa 12 tuntia ennen kuin se tarvitsee tyhjentää
* Kuukautisten tyypillinen haju jää pois, koska kuukautiskupissa veri ei hapetu eli pilaannu, kuten tamponia tai kuukautissidettä käytettäessä. Kuukautiskuppiin kertynyt veri on hajutonta.*lähde?*

#### Haitat

* Kuten tamponia, kuppia käytetään sisäisesti ja jotkut naiset pitävät sellaista epämukavana*lähde?*
* Niin poisto kuin asetuskin saattavat vaatia jonkin verran harjoittelua, ja harjoittelu voi olla sotkuista, jos käytetään väärää tekniikkaa*lähde?*
* Vuotaa ohi, jos ei ole asetettu kunnolla paikoilleen
* Kuppi pysyy paikoillaan osittain emättimen lihasten avulla; näitä lihaksia voi joutua harjoittamaan, jos kupilla on taipumus vajota liian alas*lähde?*
* Kuten tamponit, kuppi täytyy poistaa ennen emätinyhdyntää*lähde?*
* Voi olla hankalampi hankkia kuin muut kuukautissuojat*lähde?*
* Kuppi vaatii suuremman alkuinvestoinnin kuin tamponit tai siteet

### Kuukautislevy

Kuukautislevy asettuu emättimen yläpäähän häpyluun taakse.
Kuukautislevy muistuttaa muodoltaan pessaaria, ja siitä valmistetaan erilaisia malleja. Osa kuukautislevyistä on kertakäyttöisiä ja valmistettu polyeteenistä. Kuukautislevyjä on saatavilla myös vastaavia malleja kuin kuukupista, joita voidaan käyttää jopa 10 vuoden ajan.

#### Käyttö

Kuukautislevy puristetaan pieneksi asettamista varten ja ohjataan emättimeen selkään suunnaten emättimen kaltevuuden takia. Kuukautislevy ponnahtaa auki, kun ote irrotetaan. Seuraavaksi kuukautislevy työnnetään ylös emättimeen ja asetetaan paikoilleen häpyluun taakse (joidenkin naisten häpyluun asento kuitenkin haittaa/estää tämän kuten tavallisen pessaarinkin paikoillaan pysymisen). Kuukautislevy ei pysy paikoillaan imun avulla niin kuin kuukuppi. Tämä vähentää monilla kuukautiskramppien ilmaantumista. Kuukautislevy lepää anatomisesti paikoillaan häpyluun takana, jossa on emättimen suurin tila. Koska sen oikea sijoituspaikka on korkealle emättimessä, se mahdollistaa emätinyhdynnän ollessaan paikoillaan. Käytön jälkeen on tärkeää pestä kädet ennen käsittelyä. Käsittelyn jälkeen kuukautislevy tyhjennetään, huuhdellaan kylmällä vedellä ja asetetaan takaisin emättimeen paikoilleen.

Kuppia poistettaessa vedetään kevyesti kupin pohjasta tai työnnetään sormi kupin yläreunan ja emättimen väliin, ja vedetään se pois emättimestä. Jos kuukautislevyn reunaan ei ylety, voi sitä vetää varovasti pohjasta alemmas. Kuukautislevyn sisältö kaadetaan vessanpönttöön tai lavuaariin.*lähde?*

#### Edut

Enimmäkseen samat kuin kellonmuotoisella kupilla ja lisäksi*lähde?*

* Kuppia voi käyttää emätinyhdynnänkin aikana*lähde?*
* Kuukautislevy lepää paikoillaan ilman tyhjiön muodostamaa imun voimaa, mikä voi vähentää kuukautisista aiheutuvaa kivun tunnetta

#### Haitat

Enimmäkseen samat kuin kellonmuotoisella kupilla ja lisäksi*lähde?*

* Kuukautislevy ei ole yhtä yleinen ja on vaikeammin saatavissa kuin tamponit ja terveyssiteet*lähde?*
* Kertakäyttöisenä kuukautislevy tulee kalliimmaksi kuin siteet ja tamponit*lähde?*

Turvallisuus
------------

Huolellisella käytöllä ja hoidolla kuukautiskupit ovat hygieenisiä ja yhtä turvallisia käyttää kuin tamponit, ehkä turvallisempiakin. Yhdysvalloissa kuppien valmistusta ja laatua tarkkailee terveysvirasto FDA, ja pieni joukko naisia on käyttänyt kuppia monta vuosikymmentä. Kupin käyttöön liitettyjä TSS-tapauksia on löydetty yksi, joten se on erittäin harvinaista. Kuppia on kuitenkin tutkittu vähän, joten ei voida olettaa, että se ei olisi koskaan aiheuttanut terveydellisiä haittoja.*lähde?*

Hämeenlinnan vankilassa kuukupin käyttö on kielletty turvallisuussyiden perusteella. Vankilan johto uskoo, että kupin avulla voisi salakuljettaa huumeita vankilaan.

Lähteet
-------

1. 1 2  Siltanen, Mari: Suomalainen nainen kehitti itselleen paremman kuukautissuojan – nyt kuukuppi on maailman myydyin *Yle Uutiset*.  21.4.2016. Viitattu 6.11.2019.
2. 1 2 3 4 5 6 7 8 9 10 11 12 13  Malinen, Johanna: Helppous ja ekologisuus ovat saaneet naiset hurahtamaan kuukautiskuppiin – "Kuukuppia käyttäessä kuukautiset voi välillä unohtaa" *Yle Uutiset*.  15.8.2018 (päivitetty 16.8.2018). Viitattu 6.11.2019.
3. 1 2 3 4 5  Koski, Paula: Kuukuppi on ekologinen valinta – näin löydät sinulle sopivan mallin *Iltalehti*.  16.7.2019 (päivitetty 22.7.2019). Viitattu 6.11.2019.
4. ↑  Anna pimppisi hengittää – tässä tulevat ympäristöä ja terveyttä suosivat kuukautissuojat *yle.fi*. Viitattu 6.11.2019.
5. ↑  Saarikettu, Anne: Kuukautiskuppiin ihastutaan hitaasti *Keskipohjanmaa*.  15.10.2007.  Arkistoitu 6.11.2019. Viitattu 7.11.2019.
6. 1 2  Näin käytät kuukuppia *City*.  5.10.2007. Viitattu 7.11.2019.
7. 1 2 3  Kymmenen vinkkiä kuukupin käyttöön – viimeinen yllättää sinut! *Me Naiset*.  14.10.2015. Viitattu 6.11.2019.
8. 1 2  Pulkkinen, Sanna: Vaihtoehto siteille ja tamponeille *Helsingin Sanomat*.  30.6.2008. Viitattu 6.11.2019.
9. ↑  Suominen, Emma: Kuukautiskuppi säästää rahaa ja luontoa *Anna.fi*.  13.2.2015. Viitattu 6.11.2019.
10. 1 2  Karjalainen, Pauliina: Voiko kuukupin kanssa uida ja mistä sen voi ostaa? Selvitimme 5 myyttiä ekologisesta kuukupista *Seura.fi*.  16.2.2018. Viitattu 6.11.2019.
11. ↑  A confirmed case of toxic shock syndrome associated with the use of a menstrual cup *The Canadian Journal of Infectious Diseases & Medical Microbiology*. PubMed Central. Viitattu 8.11.2016.
12. ↑  Vankien kuukautiset Suomessa *Lunette.com*. Viitattu 6.11.2019.

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Kuukautiskuppi**.
* Kuukautiskuppien historiasta Museum of Menstruation and Women's Health -sivustolta – sisältää monta kuvaa erilaisista kuukautiskupeista, joita on markkinoilla tällä hetkellä ja aikaisemmin 1900-luvulla, sekä käyttäjäkommentteja naisilta, jotka ovat niitä käyttäneet
* Kuukuppikunta – Suomalaisten käyttäjien perustama sivusto